deflektor
Store norske leksikon,Teknologi og industri,Transport,Navigasjon
Deflektor er et instrument som tidligere ble benyttet for å finne deviasjon på skipskompass uten at man måtte foreta peilinger til landmerker eller astronomiske objekter. Ved bruk ble deflektoren plassert på glasset rett over kompassrosen.
Oppbygging og virkemåte Deflektoren er oppbygget som en gradert sirkel av umagnetisk materiale. Om sirkelens sentrum er det anbrakt en dreibar mekanisk (alhidade) hvor det er plassert to magneter som kan justeres synkront ut fra sentrum med en stillskrue. Gjennom sirkelen går det en pinne som rettes inn i skipets langskipsretning. Ved å foreta en systematisk prosedyre på forskjellige kurser der deflektoren er montert rett over kompasset, vil man kunne finne kompassets innstillingskraft på de respektive kurser. Fra variasjonen i innstillingskraften vil man kunne avlede kompassets deviasjon, og om nødvendig foreta kompasskorrigering. Deflektoren fantes i forskjellige utgaver, blant annet Lord Kelvins og Clausens. Noen var sentrert om et dreiepunkt i selve kompasset, andre hadde en sentreringsmekanisme som lå an mot kompassets ytterkant. Les mer i Store norske leksikon kurs deviasjon magnetisme kompass natthus Litteratur Gran, A., Bergesen, H., Johnsen, O. (1915). Lærebok i Navigation. H. Aschehoug & Co. Kjerstad, Norvald (2022). Elektroniske og akustiske navigasjonssystemer. Fagbokforlaget.  Kjerstad, Norvald (2020). Navigasjon. Fagbokforlaget.